**B. Osobitná časť**

**K čl. I**

**K bodom 1 a 2**

Upravuje sa § 21 o výške podpory na poistenie úrody a § 26 o výške podpory na investície v sektore vinohradníctva a vinárstva. Tieto dve ustanovenia svojím obsahom v zásade len kopírujú ustanovenia čl. 49 ods. 2 a čl. 50 ods. 4 nariadenia (EÚ) č. 1308/2013. Takýto spôsob duplicitného ustanovovania pravidiel ustanovených všeobecne záväzným právnym predpisom Európskej únie vedie k nadbytočnej vnútroštátnej právnej úprave v Slovenskej republike, ktorú navyše treba pravidelne meniť a dopĺňať v nadväznosti na zmeny a doplnenia prílušného právneho predpisu Európskej únie. Z uvedeného dôvodu sa znenie § 21 a § 26 druhej vety nahrádza blanketnou normou, ktorá odkazuje na ustanovenia maximálnej výšky podpory na poistenie a investície podľa osobitných predpisov, ktorými sú v súčasnosti nariadenie (EÚ) č. 1308/2013 a delegované nariadenie (EÚ) 2020/592.

Navrhovanými úpravami sa umožňuje poskytnúť podporu na poistenie úrody a na investície v maximálnej výške ustanovenej delegovaným nariadením (EÚ) 2020/592 na obdobie od 04.05.2020 do 15.10.2020 (čo predstavuje dočasné zvýšenie o 10 % maximálnej výšky podpory ustanovenej v čl. 49 ods. 2 písm. b) a v čl. 50 ods. 4 nariadenia (EÚ) č. 1308/2013).

 V zásade finančnú podporu z finančných prostriedkov Európskej únie na financovanie osobitných podporných opatrení na pomoc sektoru vinohradníctva a vinárstva podľa časti II hlavy I kapitoly II oddielu 4 pododdielu 2 nariadenia (EÚ) č. 1308/2013 poskytovanú na základe vnútroštátneho podporného programu Slovenskej republiky podľa čl. 39 tohto nariadenia možno poskytnúť na

a) poistenie úrody podľa čl. 49 nariadenia (EÚ) č. 1308/2013 vo forme finančného príspevku

1. najviac vo výške ustanovenej v čl. 49 ods. 2 písm. a) alebo písm. b) nariadenia (EÚ) č. 1308/2013, alebo

2. vo vzťahu k podpore podľa čl. 49 ods. 2 písm. b) nariadenia (EÚ) č. 1308/2013 odchylne za obdobie od 4.5. 2020 do 15. 10. 2020, a to najviac vo výške ustanovenej v čl. 8 delegovaného nariadenia (EÚ) 2020/592,

b) hmotné alebo nehmotné investície do spracovateľských zariadení alebo do infraštruktúry vinárskych závodov, ako aj do marketingových štruktúr alebo nástrojov podľa čl. 50 nariadenia (EÚ) č. 1308/2013

1. najviac vo výške ustanovenej v čl. 50 ods. 4 nariadenia (EÚ) č. 1308/2013, alebo

2. za obdobie od 4.5. 2020 do 15. 10. 2020 najviac vo výške ustanovenej v čl. 9 delegovaného nariadenie (EÚ) 2020/592.

Podľa čl. 50 ods. 4 písm. a) a b) nariadenia (EÚ) č. 1308/2013, možno podporu na investície poskytnúť maximálne vo výške podielu na oprávnene vynaložených nákladoch na tieto investície, ktorá je maximálne 50 % v menej rozvinutých regiónoch podľa čl. 3 ods. 5 písm. a) tohto nariadenia a maximálne 40 % v iných ako v menej rozvinutých regiónoch podľa čl. 3 ods. 5 písm. a) tohto nariadenia. Menej rozvinuté regióny sú teda na účely nariadenia (EÚ) č. 1308/2013 definované ako regióny vymedzené ako menej rozvinuté v čl. 90 ods. 2 v prvom pododseku písm. a) nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „nariadenie (EÚ) č. 1303/2013“). To znamená, ako regióny, ktorých hrubý domáci produkt (ďalej len „HDP“) na obyvateľa je menej ako 75 % priemerného HDP v EÚ-27. Klasifikácia určitého regiónu do jednej z troch kategórií regiónov podľa čl. 90 ods. 2 prvého pododseku nariadenia (EÚ) č. 1303/2013 sa podľa čl. 90 ods. 2 v druhého pododseku tohto nariadenia určuje na základe pomeru HDP tohto určitého regiónu na obyvateľa v každom regióne, meraného paritou kúpnej sily a vypočítaného na základe údajov Európskej únie za obdobie rokov 2007 - 2009 k priemernému HDP EÚ-27 za rovnaké referenčné obdobie. Zoznam regiónov na účely čl. 90 ods. 2 nariadenia (EÚ) č. 1303/2013 ustanovuje podľa čl. 90 ods. 4 tohto nariadenia Európska komisia. Aktuálne je tento zoznam ustanovený vykonávacím rozhodnutím Komisie z 18. februára 2014, ktorým sa stanovuje zoznam regiónov oprávnených na financovanie z Európskeho fondu regionálneho rozvoja a Európskeho sociálneho fondu a zoznam členských štátov oprávnených na financovanie z Kohézneho fondu na obdobie rokov 2014 – 2020 v platnom znení, podľa ktorého sa za menej rozvinuté regióny považujú regióny Slovenskej republiky označené ako „Západné Slovensko“, „Stredné Slovensko“ a „Východné Slovensko“ a podľa ktorého sa región Slovenskej republiky označený ako „Bratislavský kraj“ považuje za rozvinutejší región.

Z vyššie uvedeného vyplýva, že v právnych predpisoch Európskej únie sa ustanovuje, že za menej rozvinuté regióny sa na účely podpory podľa čl. 50 ods. 4 písm. a) nariadenia (EÚ) č. 1308/2013 sa považujú regióny Slovenskej republiky označené ako „Západné Slovensko“, „Stredné Slovensko“ a „Východné Slovensko“ a región Slovenskej republiky označený ako „Bratislavský kraj“ sa vzťahuje na podporu podľa čl. 50 ods. 4 písm. b) tohto nariadenia. Z uvedeného dôvodu sa do poznámky pod čiarou v novelizačnom bode 2 dopĺňa aj odkaz na príslušné vykonávacie rozhodnutie Európskej komisie o zozname regiónov.

**K bodu 3**

Aktualizuje sa transpozičná príloha z dôvodu, že nariadenie (ES) č. 555/2008 v platnom znení, nariadenie (EÚ) č. 1306/2013 v platnom znení a nariadenie (EÚ) č. 702/2014 v platnom znení sa nariadením vlády SR č. 83/2017 Z. z. v príslušnom znení nikdy nevykonávali. Samozrejme, predmet úpravy uvedených právnych aktov súvisí s predmetom úpravy nariadenia vlády SR č. 83/2017 Z. z. v príslušnom znení, avšak k ich vykonávaniu týmto aproximačným nariadením vlády SR samo o sebe nedochádza. Nariadenie (ES) č. 555/2008 v príslušnom znení bolo až do 14.07.2016 vo vzťahu k úprave poskytovania podpory v sektore vinohradníctva relevantné z toho hľadiska, že obsahovalo právnu úpravu výkonu kontrol operácií, na ktoré sa táto podpora poskytuje. Po tomto dátume však túto problematiku reguluje vykonávacie nariadenie (EÚ) 2016/1150, ktoré toto nariadenie (ES) v príslušnom znení v danom smere úplne nahradilo. Nariadenie (ES) č. 555/2008 v platnom a značne zredukovanom znení sa však nariadením vlády SR č. 83/2017 Z. z. v znení nariadenia vlády SR č. 77/2019 Z. z. rozhodne nevykonáva. Nariadenie (EÚ) č. 1306/2013 v platnom znení zas upravuje financovanie, riadenie a monitorovanie spoločnej poľnohospodárskej politiky, čo vo vzťahu k SOTP podpore v sektore vinohradníctva znamená ustanovenie poľnohospodárskeho finančného roka, pravidiel poskytovania prostriedkov platobným agentúram, akreditácií platobných agentúr, kontrol nakladania s finančnými prostriedkami EÚ, pravidiel krížového plnenia a ďalších pravidiel, ktorých uplatňovanie v SR nevyžaduje osobitnú úpravu v aproximačnom nariadení vlády SR. Táto problematika je na vnútroštátnej úrovni ostatne upravená už v zákone č. 280/2017 Z. z. v znení neskorších predpisov a v zákone č. 523/2004 Z. z. v znení neskorších predpisov. Nariadenie vlády SR č. 83/2017 Z. z. v znení nariadenia vlády SR č. 77/2019 Z. z. upravuje poskytovanie SOPT podpory v sektore vinohradníctva medzi platobnou agentúrou na jednej strane a žiadateľmi na strane druhej, v žiadnom prípade však neupravuje poskytovanie platieb medzi Európskym poľnohospodárskym záručným fondom na jednej strane a platobnou agentúrou na strane druhej, a ani ďalšie oblasti finančného riadenia na úrovni EÚ a štátneho rozpočtu. No a nariadenie Komisie (EÚ) č. 702/2014 z 25. júna 2014, ktorým sa určité kategórie pomoci v odvetví poľnohospodárstva a lesného hospodárstva a vo vidieckych oblastiach vyhlasujú za zlučiteľné s vnútorným trhom pri uplatňovaní článkov 107 a 108 Zmluvy o fungovaní Európskej únie (Ú. v. ES L 193 1.7.2014) v platnom znení, ako už jeho názov napovedá, je nariadením Európskej komisie, ktorým Európska komisia podľa čl. 108 ods. 4 Zmluvy o fungovaní Európskej únie v platnom znení oslobodzuje určité kategórie štátnej pomoci od notifikačnej povinnosti, ktorá je týmto článkom ustanovená. Nariadenie vlády SR č. 83/2017 Z. z. v znení nariadenia vlády SR č. 77/2019 Z. z. však poskytovanie štátnej pomoci vôbec neupravuje, ale upravuje poskytovanie pomoci podľa čl. 40 ods. 2 Zmluvy o fungovaní Európskej únie, ktorá sa poskytuje z Európskeho poľnohospodárskeho záručného fondu.

**K čl. II**

Navrhuje sa nadobudnutie účinnosti dňom vyhlásenia, aby sa podpora na poistenie úrody a na investície v maximálnej výške ustanovenej delegovaným nariadením (EÚ) 2020/592 na obdobie od 04.05.2020 do 15.10.2020 mohla v Slovenskej republike využiť ešte do konca tohto obdobia.